Bank faoliyatiga ruxsat berish tartibi va shartlari toʻgʻrisidagi nizomga oʻzgartirish va qoʻshimchalar kiritish haqida
(resolution, 2024-06-24)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki boshqaruvi qaror qiladi: 1. Oʻzbekiston Respublikasi Markaziy banki boshqaruvining 2020-yil 25-maydagi 12/1-son qarori (roʻyxat raqami 3252, 2020-yil 30-iyun) (Qonun hujjatlari maʼlumotlari milliy bazasi, 30.06.2020-y., 10/20/3252/1098-son) bilan tasdiqlangan Bank faoliyatiga ruxsat berish tartibi va shartlari toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 20-bandning 14-kichik bandi va 24-bandning 13-kichik bandi oʻz kuchini yoʻqotgan deb topilsin. 2. 132-bandda: birinchi xatboshi quyidagi tahrirda bayon etilsin: “132. Bank filial ochganda hamda mazkur Nizomning 1321-bandida koʻrsatilgan talablar va shartlarga rioya etgan taqdirda mazkur bandning beshinchi xatboshisida koʻrsatilgan xulosa olingan sanadan eʼtiboran 30 kundan kechiktirmay quyidagilarni Markaziy bankka taqdim etadi:”; quyidagi mazmundagi ikkinchi xatboshi bilan toʻldirilsin: “bank filialini ochganlik toʻgʻrisida mazkur Nizomning 13-ilovasiga muvofiq shaklda yozma xabarnoma;”; ikkinchi — toʻrtinchi xatboshilar tegishli ravishda uchinchi — beshinchi xatboshilar deb hisoblansin. 3. 157-bandda: birinchi xatboshi quyidagi tahrirda bayon etilsin: “157. Bank bank xizmatlari ofisini ochganda hamda mazkur Nizomning 158-bandida koʻrsatilgan talablar va shartlarga rioya etgan taqdirda mazkur bandning toʻrtinchi xatboshisida koʻrsatilgan xulosa olingan sanadan eʼtiboran 30 kundan kechiktirmay quyidagilarni Markaziy bankka taqdim etadi:”; quyidagi mazmundagi ikkinchi xatboshi bilan toʻldirilsin: “bank xizmatlari ofisini ochganlik toʻgʻrisida mazkur Nizomning 131-ilovasiga muvofiq shaklda yozma xabarnoma;”; ikkinchi va uchinchi xatboshilar tegishli ravishda uchinchi va toʻrtinchi xatboshilar deb hisoblansin. 4. 165-band quyidagi tahrirda bayon etilsin: “165. Ustavga kiritilgan oʻzgartirish va (yoki) qoʻshimchalarni roʻyxatdan oʻtkazish uchun bank tegishli qaror qabul qilingan kundan boshlab 30 kun mobaynida Markaziy bankka quyidagi hujjatlarni ikki nusxada ilova qilgan holda ariza taqdim etadi: ustavga oʻzgartirish va (yoki) qoʻshimchalar kiritish toʻgʻrisidagi bankning tegishli vakolatli boshqaruv organining qarori (yagona aksiyadorning yakka tartibda qabul qilingan qarori, aksiyadorlar umumiy yigʻilishining bayonnomasi, kuzatuv kengashi majlisining bayonnomasi) nusxasi; bank kuzatuv kengashi raisi (u boʻlmagan taqdirda kuzatuv kengashining aʼzolaridan biri) imzolagan bank ustaviga kiritilgan oʻzgartirish va (yoki) qoʻshimchalar.”. 5. 167-band quyidagi tahrirda bayon etilsin: “167. Bank ustaviga kiritilgan oʻzgartirish va (yoki) qoʻshimchalar hajmi katta boʻlib, ular ustav bilan ishlashni murakkablashtirsa, Markaziy bank bankdan mazkur Nizomning 165-bandida koʻrsatilgan hujjatlarga qoʻshimcha ravishda ikki nusxada ustavning yangi tahririni taqdim etishni talab qilish huquqiga ega. Bunda Markaziy bank bankning yangi tahrirdagi ustavini roʻyxatdan oʻtkazadi.”. 6. 187-band quyidagi tahrirda bayon etilsin: “187. Bankning joylashgan yeri (pochta manzili) oʻzgarganligi munosabati bilan bank ustaviga oʻzgartirishlar kiritilganda, mazkur Nizomning 165-bandida koʻrsatilgan hujjatlarga qoʻshimcha ravishda quyidagilar ikki nusxada Markaziy bankka taqdim etiladi: bankning joylashgan yerini (pochta manzilini) oʻzgartirish toʻgʻrisida bankning vakolatli boshqaruv organining asoslantirilgan qarori; xizmat koʻrsatish koʻzda tutilayotgan joydagi Markaziy bank hududiy bosh boshqarmasining bankning yangi binosi, uning muhofaza qilinishi, uskunalar, tashkiliy-texnik vositalar bilan jihozlanishi va dasturiy taʼminoti Markaziy bank talablariga muvofiqligi toʻgʻrisidagi xulosasi — bank joylashgan bino oʻzgargan taqdirda; bank joylashgan bino oʻzgarmagan holda uning pochta manzili oʻzgarganligini tasdiqlovchi hujjatlar — bank binosi joylashgan geografik obyekt nomi oʻzgargan taqdirda; bank joylashgan yerining oʻzgarishi bank omonatchilariga taʼsir etishi ehtimoli va bunday oʻzgarish natijasida bank strategiyasida kutilayotgan har qanday oʻzgarishlar toʻgʻrisida maʼlumot — bank boshqa maʼmuriy-hududiy birlikka (viloyat, tuman, shahar, shaharcha, qishloq, ovul) koʻchgan taqdirda.”. 7. 188-bandning birinchi va ikkinchi xatboshilari quyidagi tahrirda bayon etilsin: “188. Markaziy bank quyidagi hollarda bankning joylashgan yeri (pochta manzili) oʻzgarganligi munosabati bilan bank ustaviga kiritilgan oʻzgartirishlarni roʻyxatdan oʻtkazishni rad etadi: mazkur Nizomning 165 va 187-bandlarida koʻrsatilgan hujjatlar toʻliq hajmda taqdim etilmaganda yoki taqdim etilgan hujjatlar qonunchilik talablariga nomuvofiq boʻlganda;”.